b'\n_START_ARTICLE_\nMazda RX-8\n_START_SECTION_\nReka bentuk\n_START_PARAGRAPH_\nRX-8 direkabentuk menggunakan susun letak enjin FMR (enjin hadapan dimuatkan di tengah, pacuan roda belakang) serta jenis badan coup\xc3\xa9 2+2 (2 tempat duduk hadapan, 2 tempat duduk belakang). Kereta ini mempunyai agihan berat menghampiri 50:50 yang diperolehi hasil pemasangan enjin di belakang gandar hadapan dan tangki minyak di hadapan gandar belakang. Berat dikurangkan dengan menggunakan bahan seperti aluminium (hud dan pintu belakang), serta aci pacuan komposit gentian karbon pada kereta transmisi manual; direka bagi mengurangkan jisim berputar (momen inersia) yang bersambung dengan enjin. Selebihnya diperbuat daripada keluli kecuali bampar plastik depan dan belakang._NEWLINE_Kereta ini menampilkan sepasang pintu "gaya bebas" dengan engsel di belakang untuk memudahkan penumpang memasuki tempat duduk belakang. Model RX-8 tiada tiang B di antara pintu depan dan belakang, sebaliknya garisan pintu-pintu tersebut bertindak sebagai "tiang maya" bagi mengekalkan ketegaran kereta. Oleh kerana reka bentuk bertindan, pintu belakang hanya boleh dibuka selepas pintu hadapan dibuka.\n_START_SECTION_\nAnugerah\n_START_PARAGRAPH_\nSetakat Oktober 2006, model RX-8 telah memenangi sekurang-kurangnya 37 anugerah permotoran antarabangsa termasuklah Anugerah Enjin Bagi Tahun 2003, Anugerah Kereta Jepun Bagi Tahun 2003, Anugerah Kereta Bagi Tahun 2003 anjuran majalah Australia Wheels, Kereta Bagi Tahun 2004 Singapura, Kereta Sport A.S. Terbaik, serta beberapa Anugerah Kereta Terbaik UK. Ia telah dinamakan di dalam majalah Car and Driver sebagai Senarai 10 Kereta Terbaik bagi tahun 2004, 2005, dan 2006. Ia juga mendapat tempat pertama ujian perbandingan "Empat Sejenis" anjuran Car and Driver. Ia juga memenangi Anugerah Ikon Emas 2006-2007 (disampaikan oleh Travolta Family Entertainment) bagi anugerah "Kereta Sport Terbaik".'